ลูกค้าเอสเอ็มอีส่งสัญญาณฟื้น -ท่องเที่ยวยังน่าห่วง
ลูกค้าเอสเอ็มอีส่งสัญญาณฟื้น ไทยเข้มแข็งหนุน กลุ่มรับเหมาก่อสร้างไปได้สวย เว้นท่องเที่ยวยังน่าห่วง
18 ก.พ. 2553

ลูกค้าเอสเอ็มอีส่งสัญญาณฟื้น ไทยเข้มแข็งหนุน กลุ่มรับเหมาก่อสร้างไปได้สวย เว้นท่องเที่ยวยังน่าห่วง
นายปกรณ์ พรรธนะแพทย์ รองกรรมการผู้จัดการ ธนาคารกสิกรไทย เปิดเผยว่า ในช่วงเดือนม.ค. เพียงเดือนเดียวธนาคารได้อนุมัติสินเชื่อให้แก่ผู้ประกอบการขนาดกลางและขนาดย่อม (เอสเอ็มอี) จำนวน 1.1 ล้านบาท เมื่อเทียบกับช่วงเดียวกันปีก่อน อนุมัติเพียง 6 พันล้านบาท สะท้อนความต้องการสินเชื่อลูกค้าดีขึ้น โดยเฉพาะกลุ่มรับเหมาก่อสร้าง ที่ได้ประโยชน์จากโครงการไทยแข็งแข็ง และธุรกิจที่เกี่ยวข้องกับการเกษตรที่มีราคาดีขึ้น
อย่างไรก็ตาม ยังเป็นห่วงกลุ่มผู้ประกอบการท่องเที่ยวที่ยังไม่ฟื้นตัว เนื่องจาก  ปัญหาสถานการณ์การเมืองส่งผลกระทบต่อผู้ประกอบการ ขณะที่โรคไข้หวัด 2009 ไม่ได้ส่งผลต่อนักท่องเที่ยวนัก 
นายปกรณ์ เปิดเผยว่า ปีนี้ธนาคารพร้อมที่จะช่วยเหลือลูกค้ากลุ่มท่องเที่ยวโดยใช้นโยบายเหมือนปีก่อน คือ เข้าหาลูกค้า เพื่อสอบถามการดำเนินธุรกิจ และช่วยเหลือด้านสภาพคล่อง ด้วยการยื่นเวลาการชำระหนี้ออกไป เนื่องจากปัจจัยการเมืองต้องจับตามอง เพราะอาจจะส่งผลกระทบต่อลูกค้ากลุ่มนี้
นอกจากนี้ ปีนี้ตั้งเป้าขยายสินเชื่อเอสเอ็มอี 8-10% หรือคิดเป็นวงเงินที่เพิ่มขึ้น 2 หมื่นล้านบาท จากปีก่อนสินเชื่อเอสเอ็มอีเติบโต 7 % จากสินเชื่อคงค้างปัจจุบัน 3.7 แสนล้านบาท โดยเป้าหมายสินเชื่อได้ครอบคลุมสถานการณ์ต่างๆ แล้ว ส่วนเหตุการณ์หลังวันที่ 26 ก.พ.นั้น ธนาคารก็พร้อมประเมินสถานการสินเชื่อในทุกๆเดือนหากส่งผลต่อเศรษฐกิจ